Școala 28 din Capitală, singurul focar de infecție cu tulpina britanică din România, se redeschide.
Direcția de Sănătate Publică a stabilit că nu există niciun risc. Clădirile școlii au fost dezinfectate. De asemenea, vor începe cursurile și la Școala nr 31, unde erau probleme cu furnizarea agentului termic.
Școala numărul 28, unde au fost depistate mai multe cazuri de infecție cu tulpina britanică, se redeschide începând de luni. Primarul Sectorului 2 al Capitalei, Radu Mihaiu, a anunțat că elevii pot veni la cursuri deoarece DSP a stabilit că nu există niciun risc.La sfârșitul lunii ianuarie, nouă angajați ai Școlii nr. 28 din București s-au infectat cu virusul SARS CoV-2. Probele au arătat faptul că ei au intrat în contact cu o persoană din școală, infectată cu tulpina britanică a virusului. Toți cei implicați au fost introduși în carantină, iar clădirile școlii au fost dezinfectate.Ca urmare, școala se va redeschide începând de luni, a anunțat primarul Sectorului 2."Școala 28, la care au fost depistate cazurile cu noua tulpină de coronavirus, se va deschide luni. DSP-ul m-a asigurat că situația a fost ținută sub control și că nu există niciun risc suplimentar în această unitate de învățământ", a explicat primarul Sectorului 2, Radu Mihaiu.Primarul a mai anunțat că vor începe cursurile și la Școala nr 31, unde erau probleme cu furnizarea agentului termic. Începând de vineri, unitatea de învățământ are căldură în calorifere după ce Termoenergetica a rezolvat avariile din rețea.